S’ensuivent les procès que révérend père en Dieu monseigneur l’évêque d’Aucerre a meuz et pendens contre les habitans de Varzy. Et premièrement: Le procès contre plusieurs particuliers de Varzy pour raison des lotz et ventes que demande iceluy révérend, pour la vente de certains heritages francs, par eulx acquis; duquel est intervenu appel du bailly dudit Varzy pardevant monseigneur le bailly d’Aucerre; lequel depuis par sentence a esté renvoyé audit Varzy. Ledit procès surserront jusques à ce que les commissaires soient nomez pour acorder ou descorder les coustumes. Item ung autre procès en la cour de parlement pour raison desdiz lotz et ventes sur ce que ledit révérend s’est opposé contre certains articles touchant lesdit lotz et ventes couchez ou coustumier de Varzy. Item ung autre procès contre ung particulier nommé Liénard Michon, sur ce que ledit révérend dit qu’il luy loist seulement vendre vin en détail durant le moys d’aoust en ladite ville et faulxbourgs dudit Varzy, ledit particulier disant au contraire. Item ung autre procès audit lieu contre Toussains Verot, bolangier et le procureur des habitans dudit Varzy, sur ce que ledit révérend ou ses officiers ont volu prandre le XXe du pain amené vendre par ledit Verot audit Varzy, combien que ledit pain n’eust esté cuyt au four dudit révérend à Varzy. Item ung autre procès audit Aucerre, pardevant monseigneur le bailly dudit lieu ou son lieutenant, pour raison de ce que aucuns eulx disans officiers dudit révérend ont volu peser le pain forain qu’on amène vendre audit Varzy à jour de marché. Item ung autre procès audit Aucerre, entre iceluy révérend contre Guillaume Lemuet, tant comme capitaine dudit Varzy, que aussi comme procureur des habitans dudit lieu, et aussi contre les eschevins dudit Varzy, sur ce que ledit révérend a volu destituer ledit Lemuet dudit office de capitaine et instituer ung autre sens oyr iceluy Lemuet et eschevins. Item ung autre procès pardevant monsieur l’official de Sens, par appel, pour raison de ce que lesdits procureur et eschevins dudit Varzy et leurs adhérens ont estez admonestez et excommuniez verbo par ledit révérend, à cause des siéges estans en l’église parrochial Saint-Pierre dudit Varzy. Afin que les habitans de Varzy cognoissent que monseigneur d’Aucerre, leur seigneur temporel et spirituel, veult vivre en paix avecques eulx, les entretenir en doulceur et amour, se à eulx ne tient, il est content que le procès qui est touchant aucuns particuliers adjournez pour exhiber les lettres de aucunes acquisitions par eulx faictes, pour ce que ledit procès se peult vuider par les coustumes particulières baillees par lesdit habitans, que ledit procès sursoye jusques y soit discuté par les commissaires qui seront commis de par le roy pour le fait des coustumes. Et touchant les autres procès contenus en ce présent feuillet, il est content prandre ung ou deux nommés de sont costé, lesdit habitans en prandre du leur pour vuider les différens amyablement, sans grans frais et figure de procès. Le XVIIIe jour de juillet VC et neuf, pardevant Michel Armant notaire royal à Aucerre, furent présens en leurs personnes révérend père en Dieu monseigneur Jehan Baillet; par la permission divine evesque d’Aucerre, d’une part et honorable homme Guillaume Lemuet, seigneur d’Ardeaul, soy-disant procureur des manans et habitans de Varzy, et ausquelz il a promis faire ratiffier et avoir pour aggréable le contenu en ces présentes toutes et quanteffois que requis en sera d’autre part. Lesquelles parties des procès questions et choses contenues en ce présent feuillet de papier, et pour nourrir paix et amour entre eulx, se sont condescenduz auxdictz sentences et arbitrages de honnorables hommes et saiges maistre Pierre Grassin, Athoine Hedeart, procureurs du roy au baillage de Sens, prins, choisiz et esleuz de la partie dudit révérend, Jacques Poussière et Simon Noirot, licenciez en loix, tous advocatz et conseillers au bailliage de Sens, prins de la partie desdiz habitans, pour vuider et terminer lesdiz procès en questions dessusdiz et sans figure de procès, pardevant lesquelz lesdictes parties pourroient produire tesmoings, lettres, tiltres et autres enseignemens dont elles se vouldront aider l’une contre l’autre dedans les jours qui par eulx seront prins pour leur faire droit par lesdiz arbitres dedans Noel prouchain venant; auquel jour se lesdit différend ne sont videz il se pourra prolonger jusques à autre jour qu’ilz verront estre à faire iceulx dictz et sentences desquelz icelles parties ont promis croire comme arrest de parlement. Et lesquelz procès demorront en surcéance et ne sera riens innové par chacune desdites parties jusques ad ce que ledit arbitrage soit discuté. Car ainsi, etc., promectant, etc., obligeant, etc. renonçant, etc. Présens à ce vénérable et discretes personne maistre Laurens Bretel, sécretaire dudit révérend et maistre Jehan Magdalin, curé de Moustiers.